


सुमिरौ श्री रघुवीर धीर रघुवंस विभूषन । 
सरन गहे सुख रासि हरत अघसागर दूषन ॥१॥ 





सुन्दर राम उदार बान कर सारंगधारी। 
हिय धरि प्रभु को ध्यान विदुब जन आनेंदकारी ॥२॥ 





अवधपुरी निज धाम परम अति सुन्दर राजै । 
हाटक मनिमय सदन नगन की कान्ति विराजे ॥३॥ 





= 
पौरि द्वार अति चारु सुहावन चित्रित सोहै। 
चंपतार-मन्दार-कल्पतरु देखत सोहै ॥ ४॥ 





भवन भवन चित्राम चित्र की रम्भा सोहै । 
वनज सुतन की पांति कान्ति गोखन मग जोहैं ॥५॥। 





तोरण केतु पताक ध्वजा तहं विमल सुहाई । 
मनु रघुबर हित करन आय त्रिभुवन छवि छाई ॥६॥ 





बीथी वगर बजार रतन खेंचि जोति उजासा । 
रहन न पावे तिमिर सहज ही होत प्रकासा ॥५॥ 





देखि पुरी छवि भरा मध्य के अँटकत रथ रवि। 
हरषहि वरषहि सुमन विबुध जन निरखि पुरी छबि ॥८॥ 





श्री रघुवर जस भरी पुरीवर वर की दाय । 
धर्मसील नर नारि सबै प्रभु सुजस परायन ॥९॥ 





गावत रघुवर चरित मिलत जित तित ते भामिनि । - 
स्वर अस कोकिळ नाद रूप जनु दमकत दामिनि ॥१०॥ 








तिन जुवतिन को भाग बरनि का पे कहि आवें। 
सचि सारद नगसुता देखि कै मन लूलचाबे ॥११॥ 











अवध पुरिन की अवधि यही श्रुतिसंमृति वरनी । 
ध्यान धरे सुख करनि नाम उचरत अध हरनी ॥ 





करि करि बहुत कलेस कहत उपमा जो गुणि जन। 
अन्य उक्ति सब अल्प अवधि सम अवधि भले वन ॥१३॥ 





वापी कूप तडाग रतन सोपान बनाथे। 
रहे अमळ जल पुरि विकसि कल्हार जु छाये ॥१४॥ 





सीतल तरु की छांह विहंग कूजत मन भाये। 
चहुं ओर आराम लगत उपबन जु सुहाये ॥१५॥ 





तिन पर केकि कपोत कीर कोकिल किलकारत । 
सुर धरि तिनकी देह मनो प्रभु सुजस उचारत ॥१६॥ 





झूमि रहे लगि भार डार फल फूलन भारी । 
पथिक जनन फल देन मनहुँ तिन भुजा पसारी ॥१७॥ 





निकटहि सरजू सरित धरे अस उज्जल धारा । 
भवसागर को तरन विदित यह पोत उदारा ॥१८॥ 





हरन पाप त्रय ताप जनन चितत फल देनी । 
सुक्गुती जन भारोह सुदृढ़ बेकुण्ठ निसेनो॥१६॥ 





तीर नरन की भीर लगत अस परम सुहाये । 
मनहुँ व्योम को त्यागि अमरगन सेवन आये ॥२०॥ 





करें जो मज्जन पान धन्य बड़ भाग जनन के । 
विविध भाँति के घाट तहाँ मन थकित मुनिन के ॥२१॥ 





नीर परम गंभीर चलत गहिरे सुर गाजे। 
तहाँ तीर बहु सघन कमल अति सुन्दर राजै ॥२२॥ 








कमल कमळ के मध्य जूथ मिलि भेंबर गुंजारे । 
मानहुँ मुनि जन वृन्द वेद धुनि शब्द उचारे ॥२३॥ 











त्रिविध वयारि विहार बहत निसि दिन अघहारी । 
सीतल मंद सुगंध परम अति आनेंदकारी ॥२४॥ 





बोलत चकवा कुंड तीर मन मोद बढ़ावें । 
मानहुँ परम सुदेश निकर मिङि गध्रव गाबें॥२५॥ 





कानन तहाँ अशोक शोक तेहि देखत भाजै । 
बिविध भाँति के वृक्ष सबै वृन्दारक* राज ॥२६॥ 





साखा पत्र अनूप कहा कहों सोभा उन की। 
फल कुसुमन के झंड निरखि सुधि रहत न तन की ॥२७॥ 





कठ्पवृक्ष के निकट तहाँ यक धाम मनिन जुत । 
कंचनमय सब भूमि परम अति राजत अद्भुत ॥२८॥ 





स्वर्ण वेदिका मध्य तहाँ एक रतन सिंहासन । 
[सिंहासन के मध्य परम अति पदुम सुभासन ॥२६॥ 





ताके मध्य सुदेस कणिका सुन्दर राजै। 
अति अद्भुत तहे तेज वक्ति सम उपमा भ्राजे ॥३०॥ 





ता मधि सोभित राम नील इन्दीवर ओभा । 
अखिल रूप अंभोधि सजल घन तन की सोभा ॥३१॥ 





सिर पर दिव्य किरीट जटित मंजुळ मनि मोती । 
निरखि रुचिरता जित निकर दिनकर की जोती ॥३२॥ 





कंडल ललित कपोळ जुगल अति परम सुदेसा । 
तिन को निरखि प्रकास लजित राकेस दिनेसा ॥३३॥ 








सेचक कुटिल सुचारु सरोरुह नयन सुहाये । 
मुख पंकज के निकट मनहुँ अलि छौना आये ॥३४॥ 


ei कम 











भृकुटी त्रयपद दुगुन मनहु अछि अवलि बिराजे । 
नासा परम सुदेस वदन लल्लि पुज लाजे ॥३५॥ 





चितवनि चारु कृपाळ रसिक जन मन आकर्षत । 
मंद हास मृदु वचन जनन को आनंद वरषत ॥३६॥ 





दोरघ दीत ललाट ज्ञान मुद्रा दृढ धारी । 
सुन्दर तिलक उदार अधिक छवि सीमित भारी ॥३७॥ 





परम ललित मनिमाछ हार मुक्ता छवि राज । 
उर श्रीवत्स सुचिह्व कंठ कौस्तुभ मनि श्राजे ॥३८॥ 





जग्योपबीत सुदेश मध्य धारा जु विराजे। 
उभे भुजा आजानु नगन जटि कंकन राजे ॥ ३६ ॥ 





चूनी रतन जराय मुद्रिका अधिक संवारी। 
सोभित अद्भुत रूप अरुन की छवि अनुहारी ॥४०॥ 





भूषन विविध सुदेस पीतपट सोभित भारी । 
लसत कोर चहुं ओर छोर कल कंचनधारी ॥४१॥ 





रोसावलि बनि आइ नाभि अस लगति सुहाई। 
त्रिवली तामधि ललित रेख त्रय अति छवि छाई ॥४२॥ 





कटि परदेस सुढार अधिक छवि किकिनि राजै । 
जानु पुष्ट बनि गूढ़ गुल्फ अति ललित विराजे ॥४३॥ 





नुपुर पुरट सुचारु रचित मनि मानिक सोहैँ । 
रव कल सुर संगीत सुनत परिजन मन मोहे ॥४४॥ 








जुगल अरुन पद पद्म चिह्न कुलिसादिक मंडित । 
पद्या नित्य निकेत शरणगत भव भय खंडित ॥४५॥। 











दक्षिण भुज सर सुभग सुहावन सुन्दर राज। 
दिव्यायुध सु बिसाल वाम कर धनुष बिराजे ॥४६॥ 





षोडस वरस किशोर राम नित सुन्दर राजै । 
राम रूप को निरखि विभाकर कोटिक लाजे ।।४७॥ 





अस राजत रघुवीर धीर आपन सुखकारी । 
रूप सञ्चिदानन्द वाम दिसि जनक कुमारी ॥४८॥ 








नगन जरे छबि भरे विविध भूषन अस सोहैँ । 
सुन्दर अंगं - उदार बिदित चामीकर को हैं ॥४६॥ 
अलक झलकता स्याम पीठ सोभित कल वेनी । 
सुन्दरता को सांव किधौं राजति अछि श्रेनो ॥५०॥ 
| रित सुविविध प्रकार माँग जरतार संवारी। 

मनहुँ सुरसरी धार बनी सोभा अस भारी ॥५१॥ 
| पाटन की लर और बड़े-बड़े उज्जल मोती । 
सघन तिमिर के मध्य मनो उडगन की जोती ॥५२॥ 
| रतन रचित मनि जटित सीस पर विदा छाजे। 
ललत कपोल सुजुगल करन ताटंक विराजे ॥५३॥ 


उज्जल भाळ सुचारु अमित उपमा अस सोहै। 
राजत परम सुहाग भाग को भवन किधों है ॥५४॥ 
गोरोचन को तिलक ललित रेखा बनि आई। 
उन्नत नासा सुभग रसत वेसरि जु सुहाई ॥५५॥ 











भृकुटी नयन विसाल सोम चितवनि जग पावन । 
मानहुं विकसित कमल बदन अस लगत सुहावन ॥५६॥ 





अरुन अधर तर दसन पाति अस लगति सुहाई । 
चारु चिबुक बिच त्नक विन्दु मेच्रक छवि छाई ॥५७॥: 





कंठपोति मनिजोति सुछवि मुक्ता वर माला । 
पदिक रचित कलधोत विराजत हृदय विसाळा ॥५८॥ 





हेम तंतु कर रचित अरुन सारी रेंग झीनो। 
कंचुकि चित्रित चतुर विविध सोभित रंग भीनी ॥५९॥ 





वर अंगद छवि देत बाहु अस लगति सुहाई । 
करन चुरी रंगभरी ललित सुंदरी बनि आई ॥६०॥ 





पद्मराग मणि नील जटित युग कंकण राजे। 
मनहु वनज के फूल दुरेफन पंक्ति विराजे ॥६१॥ 





लहँगा कटि परदेस भांति अति सोभित गहिरी । 
अरुन असित सित पीत मध्य नाना रंग लहरी ॥६२॥ 





हरित नगन कर जरित युगल जेहरि अस राजे। 
तिन पर घुँघह और अग्र विडिया सु विराजे ॥६३। 





तिन पर नग जु अमोल ललित चूनी गन लाये। 
चरन तारु तल अरुत सहज ही रगत सुहाये ॥ ६४ ॥ 





अतुलित युगल स्वरूप कबन अस उपमा तिनकी । 
जेतिक उपमा दीसि शक्ति करि भासित तिनकी ॥६५॥ 








यहि विधि राजत राम अवधपुर अवघ विहारी । 
दंपति परम उदार सुजस सेवक सुखकारी ॥६६॥ 











दक्षिण भुज रिपुदलन गौर तन तेज उदारा। 
उभय हेतु अनुसार धरे वृत खंडित धारा ॥६७॥ 





शेष लिये कर छत्र भरत लिये चौर दढुराबें। 
अनिल सुवन कर जोरि सुप्रभु की कीरति गावें ॥६८॥ 





अपनी अपनी ठौर नित्य परिकर बनि भारी । 
सुरति शक्तिं विमलादि रहत नित आज्ञाकारी ॥६९॥ 





जो जो जेहि अधिकार सचिव सेवा मन वासे । 
बीनाधर सुर तान गान करि प्रभुहि उपासे ॥ ७० ॥ 





यही ध्यान उर घरे स्वयं तन सुफल करेवा । 
भव चतुरानन आदि चरन बंदे सब देवा ।७१॥। 





यह दम्पति वर ध्यान रसिक जन नित प्रति ध्यावै। 
रसिक बिना यह ध्यान और सपनेहु नहि पावे ॥७२॥ 





अमल अमृत रस धार रसिक जन यहि रस पागे। 





तिहि को नीरस ज्ञान जोग तप छोई लागे॥७३॥ 


परम सार यह चरित सनत श्रवनन अघ हारी। 
ध्यान परम कल्यान सन्त जन आनेंदकारी ॥७४॥ 





हिन्हें भूछि जन कहो कुटिलता पंक मलिन मन । 
यह उज्जल मनि माल पहिरिहैँ परम रसिक जन ॥७५।। 





जगत ईश को रूप वरनि कहि कवन अधिक मति । 
कहा अलप खद्योत भानु के निकट करें दुति ॥७६॥ 








कहूँ चातक की शक्ति अखिल जळ चोंच समाव । 
कछुक बुन्द मुख परे ताहि रू आनन्द पाव ॥७७॥ 


~_s 











सुनि आगम विधि अर्थ कछुक जो मनहि सुहायो । 
यह मंगळकर ध्यान जथा मति वरनि सुनायो ॥७८॥ 





श्री गुरु सन्त अनुग्रह ते अस गोपुर वासी । 
रसिक जनन हित करन रहसि यह ताहि प्रकासी ॥७९॥ 





ध्यानमञ्जरी नाम सुनत मन मोद बढ़ावे । 
श्री रघुवर को दास मुदित मन अग्र सो गावे ।।८०॥ 





इति श्रीस्वामी रामानन्दश्रीअनन्तानन्दपदाशित- 
पयोहारी श्रीकृष्णदासचरणानुग 
श्री अग्रदासविरचिता 
श्री सीताराम ध्यान मंजरी संपूर्णा 
॥ श्री सीतारामार्पणम्रस्तु श्रीः ॥ 



































